De unge studerende har forstået regeringens budskab: Flere søger ind på de tekniske uddannelser.

Det er tilsyneladende lykkedes at overbevise danske unge om at gå efter en teknisk uddannelse, hvor der i øjeblikket er størst chance for at få et fast job.

Det viser årets tal for ansøgninger på kvote 2, der havde ansøgningsfrist den 15. marts.

Ifølge tallene er det ingeniøruddannelserne, der har oplevet den største stigning i ansøgninger. Og det er uddannelses- og forskningsminister Søren Pind rigtig godt tilfreds med:

- Vi har brug for dygtige ingeniører. Det er derfor positivt, at søgningen mod de tekniske uddannelser igen stiger. Det er arbejdskraft, som vores virksomheder har efterspurgt længe. Fra politisk side har vi samtidig opfordret til, at man søger ind på uddannelser, hvor der er gode fremtidsmuligheder. Det budskab ser ud til at være forstået blandt de unge, siger han i en pressemeddelelse.

Kvote 2-ansøgningerne kommer fra unge, der søger om at komme ind på en uddannelse på andet og mere end bare karaktergennemsnit – for eksempel arbejdserfaring, udlandsophold eller højskoleophold.

Kvote 1-ansøgningerne, der alene skal bedømmes på karaktergennemsnit, har først ansøgningsfrist den 5. juli.